Endnu engang er Vejen Kommune blevet underkendt i den seks år lange strid om den ulovligt anlagte og nu lukkede Skovgårdsvej vest for Vejen. Fredag gav Vejdirektoratet gårdejer Martin Lund Madsen medhold i, at en klage over den nye ekspropriation har opsættende virkning.

Det vil sige, at kommune ikke kan komme videre med en ny ekspropriation, før der ligger en afgørelse - stik imod kommunen hidtidige vurdering. Og det vil sige, at vejen forbliver lukket - stik imod kommunen hidtidige vurdering.

Får Martin Lund Madsen ikke medhold i klagen, når Vejdirektoratet kommer med en kendelse, agter han at anke afgørelsen hele vejen gennem retssystemet. Den første ekspropriation endte i Højesteret, som gav gårdejeren ret i, at vejen er ulovlig. Det tog ham seks år at få ret.

Martin Lund Madsen forudser, at den nye sag kan trække lige så længe ud.

Udvalgsformand Vagn Sørensen siger i en kommentar, at han taget den nye udvikling til efterretning.

- Jeg har ikke noget bud på, hvornår vejen kan åbnes, men jeg er da ked af på vegne af de borgere i bl.a. Askov, som ikke kan bruge vejen.

Vagn Sørensen og Vejen Kommune har hidtil været sikker på, at den igangværende - og nu stoppede - lovliggørelse af vejen med en ny ekspropriation kan fortsætte, men udvalgsformanden vil ikke længere udelukke, at ekspropriationen skal begynde hele forfra - igen! - med miljøscreeninger, åstedsforretning og selve den politiske proces med ekspropriationen.

Det vil i givet fald være tredje gang, ekspropriation sættes i gang.

Hvordan synes du, kommunen og dens embedsmænd har håndteret sagen?

- Altså, vi havde en ide om, at klagen ikke ville få opsættende virkning, men må bare tage til efterretning, at Vejdirektoratet har en anden opfattelse. Nu må vi så vente på en afgørelse fra Vejdirektoratet, før vi kan komme videre, siger Vagn Sørensen.

- Vi har jo hele tiden sagt til kommune, at den ikke havde lavet sit hjemmearbejde, men de har aldrig villet lytte, siger Martin Lund Madsen.

- Det er retshistorie det her. Aldrig tidligere har Vejdirektoratet givet en klage over et vejprojekt opsættende virkning, med det er selvfølgelig, fordi man nu har indset, at kommunen nok har overtrådt selveste Grundloven om ejendomsrettens ukrænkelighed, siger Martin Lund Madsen.

- Jeg er stadig indstillet på en mindelig løsning, for det er jo dumt, at spilde skatteydernes penge, men jeg tror, det ender med, at vejen brækkes op.